Regionrådsformand Ulla Astman sender en appel til alle nordjyder om holde ud og overholde anbefalingerne, så vi alle snart kan få en hverdag igen.

- Jeg savner hverdagen og glæder mig til at komme til Nibe Festival igen. Sådan lød det fra regionrådsformand Ulla Astman, da hun mandag aften var med direkte i TV2 Nords særudsendelse, hvor der blev sat fokus på håb og taknemmelighed midt i en coronatid. Den barske virkelighed er, at der stadig er indlagte covid-19 patienter på de nordjyske sygehuse, og der er også patienter på intensivafdelingerne, og der er stadig et pres på sundhedsvæsnet i Nordjylland. - Vi venter i spænding på fremtiden med tilbageholdt åndedræt, for vi ved ikke, hvad der sker med varianter af virus, fortalte Ulla Astman, der tilføjede, at regionen lige nu også har travlt med at vaccinere. - Vi har haft nogle bump på vejen med hensyn til vaccinationer, lige pludselig fik vi ikke så mange som lovet, men vi er i gang, fortalte Ulla Astman. Hun forsikrede om, at Region Nordjylland er klar både til at vaccinere og ikke mindst at sende breve med indkaldelse til vaccination til relevante borgere i takt med, at vaccinationerne ankommer, hvilket forhåbentlig sker inden for de næste to uger. - Der er stor tilslutning til vaccinationer, det kan vi glæde os over, for jo hurtigere vi får vaccineret fleste mulige, jo hurtigere er der håb om, at vi kan komme tilbage til den hverdag, vi alle gerne vil tilbage til, fortalte Ulla Astman i det direkte interview med Morten Pedholt mandag aften på TV2 Nord. Hun sendte samtidig en stor ros og anerkendelse til sundhedspersonalet, der har lavet et kæmpe arbejde i denne coronapandemi, som også har betydet udvikling af samarbejder på tværs af sektorer. - Jeg er dybt imponeret over det arbejde, der er lavet, stor tak til alle, lød det fra Ulla Astman, som på det personlige plan glæder sig til forhåbentlig meget snart at kunne få noget, der minder om en hverdag tilbage igen. - Jeg glæder mig til at kunne være sammen med mine forældre og svigerforældre igen, i det hele taget at være sammen med venner igen, og jeg glæder mig til at kunne komme til Nibe Festival igen, fortalte regionrådsformand Ulla Astman, som samtidig sendte en appel til alle nordjyder: Vi skal holde ud og være gode til at overholde anbefalingerne de sidste måneder, så vi kan komme tilbage til hverdagen.